Fred Thompson
**Freddie Dalton "Fred" Thompson** (19. elokuuta 1942 Sheffield, Alabama – 1. marraskuuta 2015 Nashville, Tennessee) oli yhdysvaltalainen lakimies ja poliitikko sekä näyttelijä. Hän oli republikaanipuolueen edustajana Tennesseen senaattorina 1994–2003 ja esitti vuosina 2002–2007 Kova laki -sarjassa piirisyyttäjä Arthur Branchia. Thompsonin näkyvimmät elokuvaroolit olivat elokuvissa *Punaisen lokakuun metsästys* sekä *Die Hard 2*. Kaikkiaan elokuvaosia kertyi yli 30.

Thompson opiskeli University of North Alabamassa ja University of Memphisissa. Oikeustieteen tohtorin tutkinnon hän suoritti Vanderbilt University Law Schoolissa vuonna 1967. Hän oli senaattori Howard Bakerin kampanjapäällikkönä 1972 ja mukana senaatin Watergate-skandaalia tutkivassa komiteassa sekä työskenteli kaksi vuosikymmentä Washingtonissa lobbaajana ajaen eri yritysten asioita.

Perhe
-----

Thompson meni naimisiin 17-vuotiaana syyskuussa 1959 Sarah Elizabeth Lindseyn kanssa. Heidän poikansa ensimmäinen Fred Dalton "Tony" Thompson Jr. syntyi huhtikuussa 1960, ja he saivat myös toisen pojan ja tyttären pikapuoliin. Fred ja Sarah Thompson erosivat vuonna 1985. Tytär Elizabeth "Betsy" Thompson Panici kuoli lääkkeiden yliannostukseen tammikuussa 2002.

Poikamiesaikoinaan Thompson sai jonkinlaisen naistenmiehen maineen. Hänet liitettiin kantrilaulaja Lorrie Morganiin, republikaanipuolueen varojenkerääjä Georgette Mosbacheriin ja kolumnisti Margaret Carlsoniin.

Thompson tapasi 25 vuotta nuoremman republikaanien konsultin Jeri Kehnin kesällä 1996, ja he menivät naimisiin kesäkuussa 2002. He saivat kaksi lasta.

Poliittinen ura
---------------

Thompson valittiin senaattiin ensimmäisen kerran 1994. Hän ei asettunut ehdolle enää 2002.

Kesäkuun 2007 alussa hän perusti komitean vuoden 2008 presidentinvaalia varten. Kuolemantuomiota kannattaneen, aselakeja höllentämään pyrkineen ja abortinvastaisen politiikkansa takia Thompsonia pidettiin Ronald Reaganin ja George W. Bushin konservatiivisen linjan jatkajana republikaanisessa puolueessa. 22. tammikuuta 2008 Thompson ilmoitti luopuvansa presidenttikilvasta.

Lähteet
-------

1. ↑  Former U.S. Senator Fred Thompson dies at 73 *CBS News*.  1.11.2015. Viitattu 2.11.2015. (englanniksi)
2. ↑  Näyttelijä Fred Thompson saa kampanja-apua ex-tyttöystäviltä *Ilta-Sanomat (is.fi)*.  26.6.2007. Sanoma Media Finland Oy.  Arkistoitu 21.12.2022. Viitattu 21.12.2022.
3. ↑  Sherwall, Philip & Shipman, Tim: Fred Thompson's 'trophy wife' runs the show *Telegraph.co.uk*.  29.7.2007. The Daily Telegraph. Viitattu 15.3.2011. (englanniksi)
4. ↑  Thompsonin enkelit.  *Ilta-Sanomat*, 2007, nro 26.6. s. 21.
5. ↑  Thompson abandons White House bid *CNN.com*.  23.1.2008. CNN. Viitattu 15.3.2011. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Fred Thompson**.
* Fred Thompson Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Alankomaat

 |
|  |
| Henkilöt | 
* Deutsche Biographie
* US Congress
* Elonet

 |
|  |
| Muut | 
* SNAC
* IdRef

 |

 |